Nuuskommentaar: Student teen student, regering teen regering; en die belastingbetaler hoes‘n Klaskamer by die Universiteit van Pretoria waar ‘n toets Maandag (19 September 2016) deur betogers ontwrig is. Foto: Verskaf Verlede jaar was dit amper mode om die studente wat in opstand oor klasgeld gekom het, se saak te ondersteun. Hierdie steun het soms geraak-raak aan die goedpraat van die optredes wat daarmee gepaardgegaan het – maar het baie gesmoord geraak toe onder meer universiteitsgeboue en onskuldige, onbetrokke mense se voertuie aan die brand gesteek is. In Suid-Afrika, so lyk dit, is dit in die hitte van die situasie vir baie van die deelnemers moeilik om te onderskei wanneer die grens van wettige protes, soos in die Grondwet vervat word, tot louter strafregtelike dade oorgaan. Soos ’n skril vrouestem op TV opgeklink het toe ’n groep studente die UK se rektor, dr. Max Price, tydens ’n sitting van die kommissie wat na klasgeld kyk, gyselaar geneem het: “We are not criminals?” Nou wat dan? Net so is die publiek geregtig daarop om, by wyse van spreke, gevrywaar te word van dokters wat nie weet watter kant iemand se blindederm sit nie, omdat ander “studente” hulle tydens toetse en eksamens uit die klasse gejaag het. Studente wie se ouers weens hul velkleur erg moet rondskarrel om hul kinders se studie te kan betaal, en hier kom heethoofde en trap dit tot niet. Geen wonder die gemoedere bou erg op nie. Ja, die regering kan nie verontskuldig word nie. Media 24 se publikasies hanteer dié kwessie vandag in ’n hoofartikel, Regering moet ook pa staan vir kampuskrissise. Terwyl studentegetalle skerp toegeneem het, het die regering sy subsidiekraantjie al digter gedraai. Vanoggend word die vraag gevra waar min. Pravin Gordhan die bykomende geld gaan uitkrap om die bykomende subsidies te betaal sodat studente uit huise met ’n inkomste van minder as R600 000 per jaar nie verhoogde klasgeld sal hoef te betaal nie. Het Gordhan in die proses weer ’n berekende “hositaalpaas” gekry? Onder die heethoofde is daar erge frustrasie. Maak nie saak hoe hoog hulle die temperatuur van hul aksies opdraai nie, daar word nie geluister na hul eis van géén klasgeld hoegenaamd nie. By die regering bly dit ’n gesprek oor hoeveel die klasgeld is, en met hoeveel dit verhoog moet word. Nou is bepaal dat die verhoging van klasgeld nie meer as 8% moet wees nie (waarvoor net die rykes sal betaal), en op die daad word klasse ontwrig en universiteite sluit. ’n Brief in Volksblad weerspieël die frustrasie van die belastingbetalerskant – neem die studente wat hulle aan misdaad skuldig maak in hegtenis, stuur hulle tronk toe waar hulle gratis kan studeer. Ná dr. Blade Nzimande se aankondiging gister is daar nog soveel los drade wat rondhang, dat dit feitlik onafwendbaar is dat die situasie sal eskaleer. So iewers langs die pad gaan Afrikaans ook sommer weer as faktor ingespeel word, en universiteite eintlik gedwing word om te kies tussen beloftes van ontlonting en die Grondwet. Universiteite se opdissing van allerlei verwronge uitlegte en toepassings van transformasie om die logiese interpretasie van die Grondwet te ontduik, is nou op die sinkplaatpad met AfriForum en Solidariteit se suksesvolle hofsake teen die Vrystaatse Universiteit. Intussen moet veral sommige universiteite nou bakhand by oudstudente staan om as donateurs in te staan vir die tekorte wat die regering se optredes veroorsaak. Baie van hierdie oudstudente is nie te lekker oor die behandeling wat Afrikaans kry nie, en wie is in elk geval lus om geld te mors op instellings waar wetteloses kort-kort dinge op horings neem? En dit terwyl die Afrikaanse universiteit, Akademia, juis ’n goeie alternatief bied vir waarheen donateurs hul geldskenkings met vertroue heen kan kanaliseer. ’n Staat wat wetstoepassing selektief toepas, bou reeds aan môre se probleme. Dit is soos die inkonsekwente toepassing van dissipline met ’n kind se opvoeding.